School of Rugby | Grey-afrigter verklap span se sukses-storie - School of Rugby
Grey-afrigter verklap span se sukses-storie
"Geestelike taaiheid asook uitsonderlike kondisionering,"
Dit is volgens Grey-kollege se hoof van rugbyafrigting, Wessel du Plessis, die belangrikste faktore wat 'n rol in die skool se eerstespan se sukses vanjaar op die rugbyveld gespeel het.
"Die seuns in die groep het werklik 'n geestelike taaiheid ten toon gestel om die seisoen onoorwonne af te sluit. Ons het slegs drie wedstryde op ons tuisveld gehad," het Du Plessis gesê.
Die ander Bloemfonteinse skole het verlede jaar besluit om nie meer teen Grey te speel nie. Dit het vier wedstryde vir Grey uit hul bepalingslys geneem en ook beteken dat die span nie vanjaar veel op tuisbodem in aksie was nie.
"Die spelers se kondisionering onder leiding van Inus Keyser het ook 'n belangrike rol in die sukses gespeel. Ons twee wedstryde tydens die Wêreld-skolefees in die Paarl het ons selfvertroue ook 'n belangrike hupstoot gegee."
Grey het verlede jaar ook vir Bobby Joubert as direkteur van rugby aangestel en sy werk agter die skerms begin veral op juniorvlak vrugte afwerp. Grey het vanjaar 22 spelers tot die 23-tal van die Vrystaatse-span bygedra wat as nie-amptelike kampioen van die Grant Khomo-week (vir o.16-spanne) in Kimberley gekroon is.
Joubert is, sonder twyfel ook met die hulp van ooreenkoms met Montpellier met die Badawi-beurse, besig om Grey-rugby tot 'n nuwe vlak te stuur. Grey het vanjaar vir die eerste keer ooit in die skool se geskiedenis in al 24 sy rugbywedstryde teen Paul Roos as oorwinnaars van die veld gestap.
"Daar het baie harde werk, met 'n klem op die baie in die seisoen ingegaan. Ons afrigters op juniorvlak speel ook 'n belangrike rol met die grondslag wat hulle lê. Bobby sorg met sy werk dat dat rugby by Grey gesond is," het Du Plessis gesê
Vanjaar was die eerste keer in sewe jaar dat Grey daarin kon slaag om sy seisoen onoorwonne af te sluit. Die skool van die Rosestad se eerstespan het wel in 2014 ook die seisoen as die voorste skolespan in Suid-Afrika afgesluit.
Sedert 2015 tot en met 2017 het die Hoër Jongenskool Paarl nie sy gelyke in Suid-Afrika gehad nie.
Grey het vanjaar 13 wedstryde gespeel. Die span se twee oortuigende seges tydens die Wêreld-skolefees in die Paarl oor Christchurch Boys' High (66-28) en Hartpury College (66-0) is egter nie in berekening geneem vir die ranglys nie.
Wat Grey se seisoen nog meer merkwaardig maak is die feit dat die span slegs drie wedstryde op sy tuisveld gespeel het. Hy het slegs vir Waterkloof (60-15), Selborne College (62-22) en Paul Roos tuis gepak.
Grey het vanjaar met 25-elk gelykop teen Glenwood in Durban gespeel en met sy sege van 28-26 oor Paul Roos Gimnasium seker gemaak dat hy die seisoen as die land se voorste span afsluit.
Hoekom beklee Glenwood dan nie tweede posisie op die ranglys nie?
School of Rugby se ranglys neem 'n span se teenstand waarteen hy speel ook in ag. Vanjaar is daar 343 eerstespanne van regoor Suid-Afrika se uitslae ingewin. Dié skole is in tien vlakke volgens hul krag ingedeel. Die voorste 20 spanne in Suid-Afrika is in Vlak 1 en 'n sege oor 'n span in dié vlak gee aan 'n span 'n volle tien punte. 'n Sege oor 'n span in Vlak 10 sal aan jou 'n enkele punt besorg.
Daar is ook natuurlik bonuspunte vir seges met 30 punte of meer asook 'n puntetoekenning vir 'n span se nederlae wat in ag neem in watter vlak jou teenstander himself bevind.
'n 100 persent wenrekord gee ook aan 'n span 'n voordeel. Hier word 'n span se totale wedstryde ook in ag geneem. Grey en Glenwood spog albei met 'n onoorwonne rekord na 11 wedstryde wat beteken albei het 1.1 punte tot hul total vir die ranglys gevoeg.
Grey en Paul Roos het albei nege skole in die Top 20 deur die seisoen die stryd aangesê. Glenwood het slegs teen vyf van die Top 20-skole kragte gemeet. Die span van Durban se onoorwonne status was die verskil tussen 'n derde en vierde posisie op die ranglys. Paarl Gimnasium het slegs twee nederlae teen onderskeidelik Paul Roos en Paarl Boishaai op die lyf geloop en in totaal teen agt van die voorste 20 spanne in die land te staan gekom.
School of Rugby volg die wiskundige sisteem om te verseker dat alle emosie uit die ranglys geneem word. 'n Span word ook nie net op een goeie oorwinning of een slegte nederlaag geoordeel nie, maar sy hele seisoen word in oënskou geneem.
Daar bestaan nie 'n ranglys wat korrek is nie en hoewel School of Rugby poog om ons sisteem weekliks te verbeter en nader aan die waarheid te kom, is die slegs vir 'n lekker en soms vurige gesprek langs die braaivleisvuur.